b'\n_START_ARTICLE_\nItalija\n_START_SECTION_\nGyventoj\xc5\xb3 pasiskirstymas\n_START_PARAGRAPH_\nViename kvadratiniame kilometre Italijoje vidutini\xc5\xa1kai gyvena 190 \xc5\xbemoni\xc5\xb3 (penktas did\xc5\xbeiausias rodiklis ES), ta\xc4\x8diau kai kuriuose regionuose po kelis kartus daugiau, pvz., Lombardijoje\xc2\xa0\xe2\x80\x93 apie 377 \xc5\xbem./kv.km, Lig\xc5\xabrijoje\xc2\xa0\xe2\x80\x93 344, Lacijuje\xc2\xa0\xe2\x80\x93 296, o Kampanijoje\xc2\xa0\xe2\x80\x93 398. \xc5\xbdymiai ma\xc5\xbeesnis gyventoj\xc5\xb3 tankumas pietin\xc4\x97je dalyje: Bazilikatoje tik 66 gyv./km\xc2\xb2. Re\xc4\x8diausiai apgyvendintas yra Aostos sl\xc4\x97nis\xc2\xa0\xe2\x80\x93 36 gyv./km\xc2\xb2. Did\xc5\xbeiosiose salose\xc2\xa0\xe2\x80\x93 Sicilijoje ir Sardinijoje gyventoj\xc5\xb3 tankumas yra atitinkamai 198 gyv./km\xc2\xb2 ir 63 gyv./km\xc2\xb2.\n_START_SECTION_\nEmigracija\n_START_PARAGRAPH_\nItalijoje prasid\xc4\x97jo masin\xc4\x97 emigracija netrukus po \xc5\xa1alies suvienijimo 1861\xc2\xa0m. Tarp 1898 ir 1914\xc2\xa0m., did\xc5\xbeiausios emigracijos laikme\xc4\x8dio, kasmet i\xc5\xa1 Italijos i\xc5\xa1va\xc5\xbeiuodavo apie 750 000 gyventoj\xc5\xb3._NEWLINE_\xc5\xa0iuo metu didel\xc4\x97 dalis ital\xc5\xb3 tautyb\xc4\x97s \xc5\xbemoni\xc5\xb3 gyvena u\xc5\xbesienio \xc5\xa1alyse. Did\xc5\xbeiausios ital\xc5\xb3 bendruomen\xc4\x97s yra Brazilijoje (25 milijonai), Argentinoje (20 milijon\xc5\xb3), JAV (17,8 milijono), Urugvajuje (1,5 milijono), Kanadoje (1,4 milijono), Venesueloje (900 000) ir Australijoje (800 000).\n_START_SECTION_\nKalbos\n_START_PARAGRAPH_\nGyventojai kalba \xc4\xafvairiais ital\xc5\xb3 kalbos dialektais ir ma\xc5\xbeum\xc5\xb3 kalbomis. \xc5\xa0alia ital\xc5\xb3 kalbos atskiruose regionuose oficialiomis kalbomis laikomos vokie\xc4\x8di\xc5\xb3, pranc\xc5\xabz\xc5\xb3, ladin\xc5\xb3 ir slov\xc4\x97n\xc5\xb3 kalbos. Be to, dar keletas ma\xc5\xbeum\xc5\xb3 kalb\xc5\xb3 turi special\xc5\xb3 status\xc4\x85 (pagal Konstitucij\xc4\x85 ir jos nuostatas tikslinant\xc4\xaf 1999\xc2\xa0m. \xc4\xafstatym\xc4\x85): alban\xc5\xb3, katalon\xc5\xb3, graik\xc5\xb3, kroat\xc5\xb3, provansal\xc5\xb3, poksitan\xc5\xb3 ir sard\xc5\xb3._NEWLINE_Be to, pasak 2005\xc2\xa0m. apklausos, 25\xc2\xa0% Italijos gyventoj\xc5\xb3 gali susikalb\xc4\x97ti angli\xc5\xa1kai, 17\xc2\xa0%\xc2\xa0\xe2\x80\x93 ispani\xc5\xa1kai ir 14\xc2\xa0%\xc2\xa0\xe2\x80\x93 pranc\xc5\xabzi\xc5\xa1kai.\n_START_SECTION_\nLiterat\xc5\xabra\n_START_PARAGRAPH_\n\xc5\xa0alia pagrindinio \xc5\xa1iuolaikin\xc4\x97s ital\xc5\xb3 kalbos Dante Aligierio k\xc5\xabrinio \xe2\x80\x9eDievi\xc5\xa1koji komedija\xe2\x80\x9c (itali\xc5\xa1kai Divina Commedia), Italija gali pasigirti ir kitais garsiais ra\xc5\xa1ytojais, poetais ir literatais: Giovanni Boccaccio, Giacomo Leopardi, Alessandro Manzoni, Torquato Tasso, Ludovico Ariosto ir Petrarch. Pastarojo \xc5\xbeinomiausia ekspresijos i\xc5\xa1rai\xc5\xa1kos priemon\xc4\x97, sonetas, buvo sukurta Italijoje. \xc5\xbdinomi filosofai, tarp kuri\xc5\xb3 yra Giordano Bruno, Marsilio Ficino, Niccol\xc3\xb2 Machiavelli ir Giambattista Vico. \xc5\xa0iuolaikiniai literatai ir Nobelio premijos laureatai yra poetas Giosu \xc3\xa8 Carducci (1906), realistinis ra\xc5\xa1ytojas Grazia Deledda (1926), \xc5\xa1iuolaikinis teatro autorius Luigi Pirandello (1936), poetai Salvatore Quasimodo (1959) ir Eugenio Montale (1975), satyras ir teatro autorius Dario Fo (1997).\n_START_SECTION_\nMuzika\n_START_PARAGRAPH_\nItal\xc5\xb3 kult\xc5\xabroje svarb\xc5\xb3 vaidmen\xc4\xaf vaidino muzika\xc2\xa0\xe2\x80\x93 nuo liaudies muzikos iki klasikos. Pagimd\xc5\xbeiusi oper\xc4\x85, Italija \xc4\xafne\xc5\xa1\xc4\x97 didel\xc4\xaf ind\xc4\x97l\xc4\xaf \xc4\xaf klasikin\xc4\x97s muzikos fondus. Instrumentai kaip pianinas ir smuikas buvo i\xc5\xa1rasti Italijoje. Daugelis egzistuojan\xc4\x8di\xc5\xb3 klasikin\xc4\x97s muzikos form\xc5\xb3, kaip simfonija, koncertas ir sonata, randa savo \xc5\xa1aknis Italijoje. Tarp garsiausi\xc5\xb3 Italijos kompozitori\xc5\xb3: renesanso kompozitoriai Palestrina ir Claudio Monteverdi, baroko kompozitoriai Domenico Scarlatti, Arcangelo Corelli ir Vivaldi, Klasicizmo kompozitoriai Paganini ir Gioachino Rossini, bei romantizmo kompozitoriai Verdi ir Puccini. \xc5\xa0iuolaikiniai Italijos kompozitoriai, tokie kaip Berio ir Nono, yra reik\xc5\xa1mingi bandomosios ir elektronin\xc4\x97s muzikos i\xc5\xa1sivystyme.\n_START_SECTION_\nKinas\n_START_PARAGRAPH_\nPirmasis Italijos kino filmas buvo keli\xc5\xb3 sekund\xc5\xbei\xc5\xb3 trukm\xc4\x97s, vaizduojantis popie\xc5\xbeiaus Leo XIII palaiminim\xc4\x85 sukurtas 1895\xc2\xa0m. Italijos kino pramon\xc4\x97 susik\xc5\xabr\xc4\x97 tarp 1903 ir 1908 met\xc5\xb3, kuomet \xc4\xafsik\xc5\xabr\xc4\x97 pagrindin\xc4\x97s Italijos kino produkcijos kompanijos\xc2\xa0\xe2\x80\x93 Roman Cines, Ambrosio of Turin ir Itala Film._NEWLINE_Po karo Italijos kino kult\xc5\xabra spar\xc4\x8diai pl\xc4\x97t\xc4\x97si ir populiar\xc4\x97jo visame pasaulyje. \xc5\xbdymiausi to meto re\xc5\xbeisieriai buvo Vittorio De Sica, Federico Fellini, Sergio Leone, Pier Paolo Pasolini, Michelangelo Antonioni ir Dario Argento._NEWLINE_Pastaruoju metu Italijos kinas retai tampa populiarus visame pasaulyje. Tokiomis i\xc5\xa1imtimis galima vadinti 1997\xc2\xa0m. Roberto Benigni sukurt\xc4\x85 Gyvenimas yra gra\xc5\xbeus ir 1994\xc2\xa0m. Il Postino (re\xc5\xbeisierius Michael Radford).\n_START_SECTION_\nMokslas\n_START_PARAGRAPH_\nMokslin\xc4\x97s revoliucijos kryptimi pa\xc5\xbeang\xc4\x85 padar\xc4\x97 Galil\xc4\x97jo Galil\xc4\x97jus, o Leonardas da Vin\xc4\x8dis laikomas archetipiniu Renesanso \xc5\xbemogumi. Italija buvo mokslinink\xc5\xb3 ir i\xc5\xa1rad\xc4\x97j\xc5\xb3 \xc5\xa1alis: fiziko Enrico Fermi (komandos, kuri pastat\xc4\x97 pirm\xc4\x85 branduolin\xc4\xaf reaktori\xc5\xb3, vadovas), astronomo Giovanni Domenico Cassini, fiziko Alessandro Volta, (elektrin\xc4\x97s baterijos i\xc5\xa1rad\xc4\x97jas), matematik\xc5\xb3 Lagrange ir Fibonacci, Guglielmo Marconi (radijo i\xc5\xa1rad\xc4\x97jas, Nobelio fizikos premijos laureatas), Antonio Meucci (vienas i\xc5\xa1 telefono i\xc5\xa1rad\xc4\x97j\xc5\xb3) ir daugelio kit\xc5\xb3.'